Péter Louis van Dijk (gebore 1953 te Rotterdam, Nederland) is 'n Suid-Afrikaanse komponis van ernstige musiek. Péter Louis is die seun van Pieter en Gré van Dijk en is in 1953 in Rotterdam in Nederland gebore. Op die ouderdom van nege jaar het Péter Louis begin komponeer, nadat sy familie reeds in Kaapstad gevestig was. Verskeie van sy famililede was baie musikaal, maar sy oupa aan moederskant, Jan Phillipus van den Berg (1896–1983) (kerkorrelis vir meer as 50 jaar, pianis en komponis) en sy pa Pieter van Dijk (ywerige violis) staan uit. Péter Louis het sy eerste formele musiekopleiding ontvang van Max Adler op sewejarige ouderdom en het later geleer om instrumente soos kitaar, viool, mandolien, tenoor tuba, sousafoon en perkussie te bespeel. Hy het in die kadetorkes en die simfonieorkes van die Athlone Hoër Seunskool in Johannesburg gespeel van 1967 tot 1968. Nadat die gesin terug getrek het Kaapstad toe in 1969 het hy weer klavierles geneem by Lettie Schlemmer en dr. Carl van Wyk.